  Наталья Тетерина Кияса ёросысь Вуж Салья гуртысь Сергей но Любовь Григорьевъёслэн семьязы «Арлэн семьяез-2018» огъяросси вожвылъяськонлэн «Семья – сямъёсты утись» номинацияз вормизы. Тужгес усто семьяосты данъян ужрад Москваын 21-23 шуркынмонэ ортчиз, ивортэ Секыт улон югдуре шедем пиналъёслы юрттонъя фондлэн пресс-службаез. Туэ «Арлэн семьяез» вожвылъяськонлэн улосвыл люкетаз ваньмыз 3 сюрслэсь ятыр семьяос пыриськизы. Огъяросси люкетэ 85 улосвылъёсысь 329 семья потӥз. Соос сярысь материалъёсты эскерыса, конкурслэн радъясь ӧриез пӧртэм номинациосъя — «Трос нылпиё семья», «Егит семья», «Гурт семья», «Семья – сямъёсты утись» но «Россилэн зарни семьяез» — 85 вормисьёсты бырйиз. Тужгес устоосыз пӧлын Григорьевъёслэн удмурт семьязы но. Вань вормисьёслэн историоссы «Семья года. Россия 2018» данъян книгае пыризы. Секыт улон югдуре шедем пиналъёслы юрттонъя фонд но Россиысь мерлыко политикая но ужъя министерство «Арлэн семьяез» вожвылъяськонэз 2016-тӥ арысен радъяське ни. Конкурслэн валтӥсь ужпумез – мерлыкын семьялэсь дунлыксэ будэтон. Тегъёс: Удмуртия семья удмуртъёс Мерлык Кияса йылолъёс  